钦定古今图书集成/明伦汇编/氏族典/第080卷 > 吴玺
## 钦定古今图书集成/明伦汇编/氏族典/第080卷 > 吴玺

按《邵武府志》：“玺字信玉，永乐戊子领乡荐，卒业太学，
历试兵部，擢武选主事，以才能为尚书方宾所推重。
既而以外艰去，宾特请于太宗，谓兵部之属，武选最
难治，惟吴玺克举其职，乞起以治事。未几，升郎中。宣
宗知其才可大用，擢为户部右侍郎。未期月，而国家
经费出入盈缩，莫不会计营度，皆得其宜。正统己未”，
徙内库，敕太监洪保、魏国公徐显宗与玺董其事。玺
以洪、徐不任繁剧，悉以为己任，经理调度，秩有条纪。
壬戌秋，外国来献马，边将请增骑士，以示国威。英宗
问户部，玺时以病在告，同寅仓猝未能对。上以为大
臣不事事，下之狱。辞连及玺，谪戍威远。先是，有柄臣
干玺者为所拒，至是因以危法中之。在《威远》二年，以
疾卒。